REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/360-15

4. septembar 2015. godine

B e o g r a d

ZAPISNIK

61. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 4. SEPTEMBRA 2015. GODINE

Sednica je počela u 11,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Olivera Pešić, Nikola Jolović, Dragoljub Zindović, prof. dr Milorad Mijatović, Suzana Šarac, Miloš Tošanić, Vojislav Vujić, Zoltan Pek, Žika Gojković i Momo Čolaković.

 Sednici su prisustvovali zamenici članova Odbora: Sonja Vlahović, zamenik Radmila Kostića, Mirjana Marjanović, zamenik Dušice Nikolić i Goran Mladenović, zamenik Gorana Kovačevića.

Član Odbora Dejan Radenković pristupio je sednici u toku razmatranja prve tačke dnevnog reda.

 Sednici nisu prisustvovali Ivan Jovanović i Đorđe Stojšić, niti njihovi zamenici.

 Na poziv predsednika Odbora, sednici su prisustvovali predstavnici Ministarstva finansija i Ministarstva pravde: Verica Ignjatović, Ljiljana Stanojević i Marko Savić, Aleksandar Drobnjak i Milan Tanasković.

 Na predlog predsednika, Odbor je većinom glasova utvrdio sledeći

D n e v n i r e d:

- Usvajanje zapisnika 58, 59. i 60. sednice Odbora -

 1. Razmatranje Predloga zakona o potvrđivanju Okvirnog sporazuma o zajmu LD 1764 (2012) između Banke za razvoj Saveta Evrope i Republike Srbije, koji je podnela Vlada (broj 011-1914/15 od 25. jula 2015. godine);

2. Razno.

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 58, 59. i 60. sednice Odbora.

 **Prva tačka dnevnog reda**: Razmatranje Predloga zakona o potvrđivanju Okvirnog sporazuma o zajmu LD 1764 (2012) između Banke za razvoj Saveta Evrope i Republike Srbije, koji je podnela Vlada (broj 011-1914/15 od 25. jula 2015. godine)

 Predstavnici Ministarstva finansija i Ministarstva pravde predstavili su članovima i zamenicima članova Odbora Predlog zakona o potvrđivanju Okvirnog sporazuma o zajmu LD 1764 (2012) između Banke za razvoj Saveta Evrope i Republike Srbije i obrazložili razloge za njegovo donošenje. Razlog za donošenje ovog zakona je usklađivanje sa više strategija koje su donete u prethodnom periodu, a koje se odnose na povećanje smeštajnih kapaciteta u zatvorima i podizanje nivoa sigurnosti i bezbednosti u humanim uslovima, u skladu sa evropskim standardima. Konkretno, predloženi zakon se odnosi na zatvor u Pančevu, odnosno, izgradnju novog zatvora, s obzirom na to da se postojeći nalazi u centru grada, da postojeća zgrada u kojoj je smešten zatvor datira iz 19. veka, kao i da da postoji potreba za izgradnjom novog. Zajam koji je odobren Republici Srbiji u ovu svrhu iznosi 18 miliona evra sa otplatom od 20 godina i grejs periodom od pet godina. To je samo deo ukupne vrednosti projekta, dok će se drugi deo sredstava za igradnju novog zatvora u Pančevu obezbediti iz budžeta Pančeva i donacija. Na kraju predstavljanja predloženog zakona, predstavnici nadležnih ministarstava najavili su da je u planu još jedan zajam za zatvor u Kragujevcu o čemu će blagovremeno obavestiti Odbor.

Povodom ove tačke dnevnog reda nije bilo diskusije.

 Na predlog predsednika, Odbor je jednoglasno odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 1764 (2012) između Banke za razvoj Saveta Evrope i Republike Srbije, koji je podnela Vlada

\* \* \*

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 1764 (2012) između Banke za razvoj Saveta Evrope i Republike Srbije.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Druga tačka dnevnog reda**: Razno

 Predsednik Odbora obavestio je prisutne članove i zamenike članova Odbora da je na osnovu ovlašćenja koje mu je Odbor dao na prethodnoj sednici održanoj 31. jula, a po stupanju na snagu Zakona o izmenama i dopunama Zakona o javnim nabavkama, dana 13. avgusta potpisao Odluku o pokretanju postupka za utvrđivanje predloga za izbor predsednika i dva člana Republičke komisije za zaštitu prava u postupcima javnih nabavki, da je dana 14. avgusta u „Službenom glasniku RS“, broj 71 objavljen javni konkurs za izbor predsednika i dva člana Republičke komisije, da je isti objavljen i u dnevnom listu Politika od 18. avgusta, i na internet stranici Narodne skupštine, kao i da rok za podnošenje prijava na ovaj konkurs ističe 14. septembra.

 U nastavku izlaganja, predložio je da Odbor, u cilju efikasnijeg rada u postupku utvrđivanja predloga za izbor novog predsednika i dva člana Republičke komisije, na današnjoj sednici obrazuje radnu grupu koju će činiti do pet članova Odbora, a koja bi trebalo da sprovede izborni postupak koji će obuhvatiti: pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu, utvrđivanje ispunjenosti uslova za izbor kandidata, utvrđivanje principa za izradu i sačinjavanje predloga pitanja za test provere stručne osposobljenosti iz oblasti javnih nabavki, formiranje testa, sprovođenje testiranja, pregled i utvrđivanje rezultata testiranja kandidata. S tim u vezi, za članove ove radne grupe predložio je sledeće članove Odbora: Ivana Jovanovića, prof. dr Vladimira Marinkovića, Dejana Radenovića, Gorana Kovačevića, dok bi predsedavajući radne grupe bio predsednik Odbora.

U diskusiji su učestvovali Dejan Radenović i Veroljub Arsić.

Član Odbora Dejan Radenković postavio je pitanje u vezi procedura i potrebe da Odbor odobrava svaku aktivnost koju će radna grupa da preduzima u izbornom postupku, na način kako je to činjeno prilikom prvog izbora Republičke komisije za zaštitu prava u postupcima javnih nabavki 2013. godine.

Predsednik Odbora je pročitao deo predložene odluke o obrazovanju radne grupe kojom je predviđeno da će stručnu i administrarivnu pomoć radnoj grupi da pruža služba Odbora, kao i da je radna grupa dužna da o svakoj pojedinačnoj aktivnosti obaveštavati i svoje predloge podnositi Odboru na usvajanje.

 Na predlog predsednika, Odbor je jednoglasno doneo Odluku o obrazovanju Radne grupe za sprovođenje postupka za izbor predsednika i dva člana Republičke komisije za zaštitu prava u postupcima javnih nabavki, u sledećem sastavu: Veroljub Arsić, predsedavajući, Ivan Jovanović, prof. dr Milorad Mijatović, Dejan Radenković i Goran Kovačević, članovi.

\* \* \*

 Sednica je završena u 11,25 časova.

 Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.